Hanne Sophie Greve

Hanne Sophie Greve (født 1952) er en norsk jurist. Hun er lagmann ved Gulating lagmannsrett i Bergen. 

 Bakgrunn og virke 
Hun avla i 1988 juridisk doktorgrad ved Universitetet i Bergen på en avhandling om kambodsjanske flyktninger (Kampuchean refugees "between the tiger and the crocodile". International law and the overall scope of one refugee situation). 

Greve har særlig utmerket seg ved sitt arbeid med menneskerettighetsspørsmål, i særdeleshet i konfliktsituasjoner og i sentrale posisjoner i folkerettsdomstoler. Hun arbeidet i 1985 i Etiopia med barns rettigheter i krigssituasjoner. I 1987 var hun i Namibia for Det Lutherske Verdensforbund med spørsmål knyttet til menneskerettighetsovergrep i flyktningleirer. Hun har videre hatt oppdrag for Utenriksdepartementet og arbeidet i 1990 i Kambodsja med norsk humanitær bistand til krigsområder og i 1995 i Botswana med utvikling av landsbyområder etter borgerkrig. Greve er norsk medlem i Det internasjonale krigsforbrytertribunalet for det tidligere Jugoslavia.

Greve ble i 1997 tildelt Norske kirkeakademiers Brobyggerpris og ble i 2003 tildelt prisen Fangenes Testamente for sitt arbeid for menneskerettighetene. Hun var leder av styringsgruppen til Verdikommisjonen frem til 1. november 1998.

Fra  1998 til 2004 var Greve dommer ved Den europeiske menneskerettsdomstolen i Strasbourg.

Fra 2014 frem til 1. mai 2022 var hun nestleder i Karantenenemnda.

 Priser 
 Fritt Ords pris 1995
 Norske kirkeakademiers Brobyggerpris 1997
 St. Olavs Orden, ridder av 1. klasse, 2000En Greve blir ridder. Bergens Tidende, 16. februar 2000. «I går, på vegne av H.M. Kongen, overrakte fylkesmannen i Hordaland den ærerike dekorasjon til Norges dommer ved Menneskerettighetsdomstolen, Strasbourg: Hanne Sophie Greve, dr. juris, er nå ridder 1. klasse av St. Olavs Orden.
Slottets knappe begrunnelse: «For fortjenste for flyktninger og menneskerettigheter.»» 
 Fangenes Testamente 2003
 Erik Byes Minnepris 2006

 Familie 
Hanne Sophie Greve er søster av medisineren Gottfried Greve (f. 1958).

 Referanser 

 Bibliografi 

 Villedet - 1942: den allierte invasjonen som uteble, John Grieg forlag (2025) ISBN 9788253304366
 Land tenure and property rights in Cambodia  (1993)
 Kampuchean refugees 'between the tiger and the crocodile' : international law and the overall scope of one refugee    situation (1988)
 Frihet fra lenker: arbeid for menneskets rettigheter : professor Thorolf Raftos stiftelse 1986-1996 ISBN 82-7674-149-5

 Eksterne lenker 
 Prisen «Fangenes Testamente 2003» tildeles Hanne Sophie Greve

Kategori:Norske dommere
Kategori:Dommere i Den europeiske menneskerettsdomstol
Kategori:Riddere av 1. klasse av St. Olavs Orden
Kategori:Æresdoktorer ved Universitetet i Bergen
Kategori:Personer fra Bergen kommune
Kategori:Personer fra Tønsberg kommune
Kategori:Fødsler i 1952